Valle de Bravo

Valle de Bravo er en landsby og en kommune i delstaten México i Mexico. Den ligger ved bredden av Avándarosjøen, 156 kilometer sørvest for Mexico by. Kommunen hadde 61 599 innbyggere i 2010, mens selve landsbyen hadde 25 554 innbyggere. Landsbyen ligger rundt 2250 meter over havet, og kommunens høyeste punkt er på 3040 meter over havet.

Valle de Bravo er et populært turistmål, takka være de landlige omgivelsene og beliggenheten bare to timers kjøring fra hovedstaden. Mange fra Mexico by har fritidsboliger i området. Paragliding er en populær idrett i Valle de Bravo, i tillegg til en rekke vannidretter. Landsbyen er omgitt av furuskog, hvor det er mange utleiehytter og gode forhold for ørretfiske. Valle de Bravo har siden 2005 hatt status som «Pueblo Mágico».

På nahuatl het landsbyen opprinnelig Temascaltepec («Temascal-åsen»), og på mazahua het den Pameje. På spansk ble den kalt Valle de Temascaltepec («Temascaltepec-dalen»), noe som skapte forvirring i forhold til den nærliggende byen Temascaltepec, så den ble hetende El Valle, «Dalen». Seinere la man til «de Bravo», til ære for politikeren og soldaten Nicolás Bravo.

En annen landsby i kommunen er Avándaro. Den befinner seg fem kilometer fra kommunens administrasjonssentrum, og er også sterkt prega av turisme og fritidsboliger.

Referanser

Eksterne lenker 
 
 Kommunens hjemmeside
 Valle de Bravo hos Pueblos México

Byer i México
Kommuner i México
Pueblos Mágicos